

Αρκαλοχώρι, 07/01/2025

Προς: ΜΜΕ

**ΔΕΛΤΙΟ ΤΥΠΟΥ**

**Στην Ιερά Μονή Τιμίου Προδρόμου Καλλέργη, ο Δήμαρχος Μινώα Πεδιάδας Βασίλης Κεγκέρογλου - Αγιασμός των Υδάτων, με το παραδοσιακό έθιμο της «στέρνας»**

Mε ευλάβεια και κατάνυξη τιμήθηκε παρουσία πλήθους κόσμου, στη Μονή Καλλέργη, στο Καστέλλι του Δήμου Μινωα Πεδιάδας, ο Άγιος Ιωάννης ο Πρόδρομος στον οποίο είναι αφιερωμένη η Μονή.

Το πρωί, τελέστηκε πανηγυρική Αρχιερατική Θεία Λειτουργία από τον Μητροπολίτη Αρκαλοχωριου Καστελλίου και Βιάννου κ.κ. Ανδρέα, με τη συμμετοχή του Ηγουμένου της Ιεράς Μονής Αρχιμ. Σίμωνος Βουτυριάδη και πολλών κληρικών από τις γύρω ενορίες αλλά και από πιο μακρινές, ενώ μετά το πέρας της Ακολουθίας πραγματοποιήθηκε η τελετή Αγιασμού των Υδάτων, με το παραδοσιακό έθιμο της «στέρνας». Μικροί και μεγάλοι, αψήφησαν το κρύο και τίμησαν για μία ακόμη χρονιά την παράδοση, βουτώντας για τον σταυρό, κρατώντας με αυτό τον τρόπο ζωντανό το μοναδικό αυτό έθιμο της «στέρνας». Μετά τον καθαγιασμό των υδάτων ακολούθησε το έθιμο της δοκού, με τους θαρραλέους βουτηχτές να προσπαθούν να ισορροπήσουν και στη δοκό που είχε τοποθετηθεί εντός της στέρνας όπου προηγουμένως είχε τελεστεί, ο αγιασμός των υδάτων.

Στον εορτασμό και στις εκδηλώσεις στη Μονή Καλλέργη παρευρέθηκαν μεταξύ άλλων, ο Δήμαρχος Μινώα Πεδιάδας Βασίλης Κεγκέρογλου, ο Βουλευτής Ηρακλείου Φραγκίσκος Παρασύρης, ο Διοικητής της ΣΕΑΠ Ταξίαρχος Κωνσταντίνος Σπανουδάκης, ο Διοικητής της 133 ΣΜ Βασίλης Κρουστάλης, η Εντεταλμένη Σύμβουλος Παιδείας και Δια Βίου Μάθησης Ελένη Μαράκη Μπελαδάκη, ο Περιφερειακός Σύμβουλος Μανώλης Καμπουράκης, ο Πρόεδρος του Δημοτικού Συμβουλίου Γιώργος Καλογεράκης, οι Αντιδήμαρχοι Καλλιόπη Αποστολογιωργάκη, Όλγα Δραμουντάνη, Μανώλης Κουρλετάκης, ο Εντεταλμένος Δημοτικός Σύμβουλος Μιχάλης Σαμωνάκης, η Δημοτική Σύμβουλος Έφη Καλυκάκη, η Πρόεδρος της Δημοτικής Κοινότητας Καστελλίου Μαρία Σκουλούδη, εκπρόσωποι τοπικών Αρχών και Φορέων αλλά και των Σωμάτων Ασφαλείας, οι οποίοι αντάλλαξαν ευχές με τους πιστούς και ευχήθηκαν χρόνια πολλά στις εορτάζουσες και τους εορτάζοντες ενώ παρατέθηκε και γεύμα σε όλους τους παρευρισκόμενους, πολλοί από τους οποίους δημιούργησαν παρέες και έστησαν αυτοσχέδια τραπέζια στις γύρω πλαγιές.

**\*Λίγα λόγια για τη Μόνη\***

Η Μονή Καλλέργη ή Καλέρη βρίσκεται νοτιοανατολικά του χωριού Σμάρι, περίπου 35χλμ ανατολικά του Ηρακλείου και 4 χλμ. βόρεια του Καστελλίου. Είναι κτισμένη σε αμφιθεατρική θέση, με πολλούς λόφους γύρω της και ανάγλυφο έδαφος. Ο Ναός του Αγ. Ιωάννη ανακαινίστηκε το 1912, σύμφωνα με επιγραφή που υπάρχει στο κωδωνοστάσιο διατηρώντας αρχιτεκτονικά στοιχεία παλαιότερων εποχών. Ειδικότερα, η Μονή, κτισμένη κατά την Ενετοκρατία, είναι αφιερωμένη στον Άγιο Ιωάννη τον Πρόδρομο και αποτελούσε μετόχι της Μονής Βιδιανής, στο Οροπέδιο Λασιθίου.

Η Μονή σήμερα είναι αυτόνομη και υπάγεται στην Ιερά Μητρόπολη Αρκαλοχωρίου Καστελλίου και Βιάννου και πήρε τη σημερινή της νέα μορφή με τα έργα των τελευταίων δεκαετιών. Το κεντρικό κτίριο έχει αναστηλωθεί, ενώ έχει διαμορφωθεί τράπεζα και πολλοί βοηθητικοί χώροι. Κτίστηκε πάνω στα ερείπια παλαιότερου μοναστηριού, κελιά του οποίου σώζονται (σε ερείπια) στην κοντινή εκκλησία του Προφήτη Ηλία. Έξω από τον περίβολο της Μονής υπάρχει νεώτερος δίκλιτος ναός, αφιερωμένος στον Αγ. Γεώργιο και στον Άγιο Σπυρίδωνα. Επίσης, υπάρχει κι ένα παρεκκλήσι, αφιερωμένο στους Κρήτες Νεομάρτυρες!

Αξίζει να σημειωθεί ότι η νέα Δημοτική αρχή έχει προγραμματίσει την ουσιαστική βελτίωση του δρόμου Καστέλλι- Ι.Μ. Καλλέργη και οι πρώτες εργασίες ήδη άρχισαν.